สิ้นหม่อมราชวงศ์ถนัดศรี สวัสดิวัตน์ ศิลปินแห่งชาติ สาขาศิลปะการแสดงปี 2551 ด้วยโรคมะเร็ง สิริอายุ 93 ปี
สิ้นหม่อมราชวงศ์ถนัดศรี สวัสดิวัตน์ ศิลปินแห่งชาติ สาขาศิลปะการแสดงปี 2551 ด้วยโรคมะเร็ง สิริอายุ 93 ปีนายชาย นครชัย อธิบดีกรมส่งเสริมวัฒนธรรม กล่าวว่า ได้รับรายงานว่า หม่อมราชวงศ์ถนัดศรี สวัสดิวัตน์ ศิลปินแห่งชาติ สาขาศิลปะการแสดง (ดนตรีไทยสากล-ขับร้อง) ปี 2551 ได้ถึงแก่กรรมเมื่อเวลา 11.35 น. ที่โรงพยาบาลเปาโล ด้วยโรคมะเร็ง สิริอายุ 93 ปี โดยญาติอยู่ระหว่างการดำเนินการกราบบังคมทูลลาพระบาทสมเด็จพระเจ้าอยู่หัว สมเด็จพระนางเจ้าฯ พระบรมราชินี และพระบรมวงศานุวงศ์ และทรงพระกรุณาโปรดเกล้าฯ พระราชทานน้ำหลวงอาบศพ พร้อมประสานงานกับวัดเทพศิรินทราวาสราชวรวิหาร ประกอบพิธีพระราชทานน้ำหลวงอาบศพ และบำเพ็ญกุศล ยังศาลา 10 ในวันที่ 29 สิงหาคม 2562 และตั้งแต่วันที่ 2 กันยายน 2562 จะประกอบพิธีบำเพ็ญกุศลยังศาลากลางน้ำ หม่อมราชวงศ์ถนัดศรี สวัสดิวัตน์ ถือเป็นบุคคลที่มีความสามารถด้านการขับร้องเพลง ศิลปะการแสดง การพูด และการเขียนบทความ โดยเฉพาะการขับร้องเพลงไทยสากล มีผลงานเพลงอัดแผ่นเสียงกว่า 200 เพลง อาทิ เพลงสีชัง ทะเลระทม วานลมจูบ อีกทั้งยังเป็นผู้มีความคิดริเริ่มจัดทำศูนย์อาหารเชลล์ชวนชิม จัดรายการครอบจักรวาล รายการวิทยุโทรทัศน์ เขียนบทความ ทั้งยังเป็นพิธีกร เป็นที่ปรึกษาให้กับหน่วยงานภาครัฐเอกชนและสถาบันการศึกษาต่างๆ และยังได้รับรางวัลที่ทรงคุณค่ามากมาย อาทิ แผ่นเสียงทองคำพระราชทานจากเพลงสีชัง รางวัลเสาโทรทัศน์ทองคำ ในฐานะจัดรายการดีเด่น รางวัลเมขลาในฐานะผู้มีผลงานดีเด่นด้านวิทยุและโทรทัศน์